[bookmark: _GoBack]Odluka o Savjetu za prava djeteta
Odluka je objavljena u "Službenom listu CG", br. 123/2023, 6/2024, 73/2024, 98/2024 i 69/2026.
Član 1
Ovom odlukom obrazuje se Savjet za prava djeteta (u daljem tekstu: Savjet), kao privremeno radno tijelo Vlade Crne Gore (u daljem tekstu: Vlada) i utvrđuje njegov sastav, djelokrug rada i druga pitanja od značaja za njegov rad.
Član 2
Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
Član 3
Predsjednik Savjeta je ministar socijalnog staranja, brige o porodici i demografije.
Članovi Savjeta su:
1) potpredsjednik Vlade za obrazovanje, nauku i odnose sa vjerskim zajednicama;
2) ministar prosvjete, nauke i inovacija;
3) ministar sporta i mladih;
4) ministar ljudskih i manjinskih prava;
5) ministar finansija;
6) ministar rada, zapošljavanja i socijalnog dijaloga;
7) ministar zdravlja;
8) ministar unutrašnjih poslova;
9) ministar vanjskih poslova;
10) ministar javne uprave;
11) ministar kulture i medija;
12) ministar pravde;
13) ministar evropskih poslova;
14) predstavnik Ministarstva socijalnog staranja, brige o porodici i demografije;
15) Zaštitnik ljudskih prava i sloboda Crne Gore;
16) predstavnik Sekretarijata za zakonodavstvo;
17) direktor Uprave za statistiku;
18) direktor Zavoda za socijalnu i dječju zaštitu;
19) predstavnik djece, na predlog nevladine organizacije koja se bavi zaštitom prava djeteta i koja se bira u skladu sa propisom iz stava 4 ovog člana;
20) dva predstavnika društveno ranjivih grupa, na predlog nevladine organizacije koja se bavi zaštitom prava djeteta i koja se bira u skladu sa propisom iz stava 4 ovog člana;
21) predstavnik djece koji se bira iz Mreže zlatnih savjetnika Ombudsmana.
U slučaju odsustva ili spriječenosti predsjednika Savjeta da predsjedava sjednicom Savjeta, zamjenjuje ga ministar prosvjete, nauke i inovacija.
U radu Savjeta mogu učestvovati i predstavnici drugih nevladinih organizacija, koji se biraju u skladu sa propisom kojim se utvrđuju kriterijumi i postupak izbora predstavnika nevladinih organizacija u radne grupe i druga radna tijela organa državne uprave.
U radu Savjeta mogu učestvovati, bez prava glasa, predstavnici međunarodnih organizacija koje se bave zaštitom prava djeteta.
Član 4
Savjet ima sekretara koji obavlja stručne i administrativno-tehničke poslove.
Sekretar iz stava 1 ovog člana imenuje se iz reda zaposlenih u Kabinetu predsjednika Vlade.
Član 5
Vlada posebnom odlukom imenuje predsjednika, zamjenika predsjednika, članove i sekretara Savjeta.
Član 6
Savjet:
1) u saradnji sa nadležnim ministarstvom, prati izvršavanje preuzetih obaveza Crne Gore koje proizilaze iz Konvencije o pravima djeteta i drugih međunarodnih dokumenata koji se odnose na zaštitu prava djeteta;
2) prati primjenu propisa koji se odnose na zaštitu prava djeteta i daje inicijative za njihove izmjene;
3) prati implementaciju strateških dokumenata koji se odnose na ostvarivanje prava djeteta, na prevenciju i zaštitu djece od svih oblika nasilja, zlostavljanja i zanemarivanja i drugih strategija od značaja za ostvarivanje prava djeteta i njihov optimalni razvoj;
4) podnosi Vladi inicijative, predloge, mišljenja i analize koje se odnose na ostvarivanje prava djeteta u Crnoj Gori;
5) koordinira zaštitu i unapređenje prava djeteta u oblastima socijalne i dječije zaštite, zdravstvene zaštite, vaspitanja, obrazovanja i u drugim oblastima od značaja za zaštitu prava i interesa djeteta, posebno u periodu ranog razvoja i adolescencije;
6) unapređuje međuresorni i multidisciplinarni pristup u promociji, prevenciji i zaštiti prava djeteta,
7) unapređuje saradnju nevladinih organizacija, organa državne uprave i lokalne samouprave u procesu implementacije i zaštite prava djeteta;
8) upoznaje javnost o pravima djeteta i obavještava o stanju prava djeteta u Crnoj Gori;
9) razmatra i druga pitanja od značaja za ostvarivanje prava djeteta.
Član 7
U obavljanju poslova iz svog djelokruga, Savjet ostvaruje saradnju sa međunarodnim organizacijama i naučnim ustanovama, stručnim i drugim udruženjima koja se bave zaštitom prava djeteta.
Član 8
Savjet može, radi efikasnog i djelotvornog ostvarivanja zadataka, obrazovati stalne ili povremene radne grupe.
Predsjednik Savjeta može, po potrebi, pozivati na sjednice Savjeta stručnjake, predstavnike akademske zajednice, starješine organa državne uprave i lokalne samouprave, predstavnike institucija i domaćih ili međunarodnih organizacija, čiji predstavnici nijesu članovi Savjeta i zatražiti podatke, objašnjenja i izvještaje u vezi sa pitanjima koja se odnose na realizaciju zadataka iz člana 6 ove odluke.
Član 9
Savjet donosi poslovnik kojim se uređuje način rada Savjeta, kao i druga pitanja od značaja za rad i ostvarivanje zadataka Savjeta.
Poslovnik iz stava 1 ovog člana donosi se većinom glasova članova Savjeta.
Član 10
Predsjedniku, zamjeniku predsjednika, članovima Savjeta i sekretaru pripada naknada za rad u skladu sa članom 2 Odluke o kriterijumima za utvrđivanje visine naknade za rad člana radnog tijela ili drugog oblika rada („Službeni list CG”, br. 23/12, 27/13, 44/22 i 78/22).
Naknada iz stava 1 ovog člana isplaćuje se iz budžetskih sredstava organa na čiji predlog su imenovani predsjednik, zamjenik, članovi i sekretar Savjeta, a naknada za člana Savjeta predstavnika nevladine organizacije isplaćuje se iz budžetskih sredstava Generalnog sekretarijata Vlade.
Član 11
Savjet za svoj rad odgovara Vladi.
Savjet jednom godišnje podnosi Vladi izvještaj o radu, koji se nakon usvajanja objavljuje na internet stranici Vlade.
Član 12
Rad Savjeta je javan.
Savjet je dužan da javnosti omogući uvid u svoj rad, u skladu sa zakonom kojim se uređuje slobodan pristup informacijama od javnog interesa i poslovnikom Savjeta.
Član 13
Danom stupanja na snagu ove odluke prestaje da važi Odluka o Savjetu za prava djeteta („Službeni list CG”, broj 80/22).
Član 14
Ova odluka stupa na snagu osmog dana od dana objavljivanja u „Službenom listu Crne Gore”.
